Bybelskool » Psalm 53 – Dit is dwaas om sonder God te probeer lewe
07 Feb2013 Psalm 53 – Dit is dwaas om sonder God te probeer lewe
Psalm 14 en 53 het basies dieselfde inhoud, met ’n paar verskille:
Psalm 14 se opskrif is korter, met Psalm 53 wat byvoeg dat dié Psalm vir die koorleier is en ’n gedig is van Dawid.
Psalm 14 se vers indeling is ook anders met Psalm 53:1-2 wat ooreenkom met Psalm 14:1.
Dan is daar die woord almal wat in Psalm 14:4 bygevoeg is vergeleke met Psalm 53:5.
Psalm 14:5b-6 is redelik verskillend van Psalm 53:6:
“… dat daar iets vreesliks met julle gaan gebeur nie? Omdat God aan die kant van die regverdiges is, sal daar niks kom van julle planne teen die hulpelose nie: die Here bly sy toevlug.”
“… dat daar iets vreesliks met julle gaan gebeur, so vreeslik soos nooit tevore nie? God sal die bene van dié wat teen sy volk wil veg, op die slagveld verstrooi. Sy volk sal hulle op die vlug laat slaan, want God het hulle verwerp.”
Die twee Psalms verskil ook in die gebruik van God se naam. Psalm 14 gebruik 4 keer God se persoonsnaam, Jahwe, en Psalm 53 net die algemene naam vir God, Êlôhîm. Dit kan waarskynlik toegeskryf word aan verskillende redakteurs wat afsonderlik gewerk het met ‘n gedig wat moontlik foute bevat het, en wat hulle toe elkeen op sy eie manier aangepas het. Albei Psalms was in gebruik in die liturgie en is dus ingesluit in die uiteindelike Psalmboek.
Waar Psalm 14 in die 1ste Psalmboek vyf klaagliedere (Ps. 9-13) afsluit met die boodskap dat om sonder God te probeer leef, dwaas is, sluit Psalm 53 in die 2de Psalmboek vyf wysheidsPsalms af met dieselfde boodskap.
Die Psalm bestaan uit twee dele:
Dit is dwaas om sonder God te leef – vers 2-4. Om dwaas te wees word uit God se perspektief beskryf, nie uit die menslike nie. Dit is immers Hy wat hulle as dwaas beskou. ‘n Dwaas is dus veral iemand wat lewe sonder om na God te luister om van Hom leiding te ontvang om sy of haar lewe te kan rig en laat begelei. ‘n Wyse is iemand wie se lewe juis draai om die luister na God en die vertroue op die pad waarop Hy sy of haar lewe begelei.
God red sy mense van dwase – vers 5-7. Wyses se lewens word daarenteen gekenmerk deur ‘n toevlug neem tot God en ‘n vertroue op Sy redding en lotsverandering (vers 7). Hulle sal juig en bly wees – en in God se teenwoordigheid tot hulle regkom, veral deurdat Hy die dwase sal teenstaan en vernietig (vers 6).
Ons moet egter nie te gou die dwase in ons omgewing soek nie. Die Psalm is duidelik daaroor dat dwaasheid eintlik ‘n algemene kenmerk van die mensdom is, en dat dit ook vir ons insluit. Dit is waarom Paulus uit hierdie verse aanhaal in Rom 3 en die evangelie van Jesus Christus as ‘n weg uit die dwaasheid verkondig en spesifiek sê dat God deur sy Gees sy liefde in ons harte uitgestort het (Rom 5), om ons dwaasheid in liefde te verander. Kragtig!